NVG gee nog ŉ spertyd vir GordhanPravin Gordhan. Argieffoto Die Nasionale Vervolgingsgesag (NVG) het gesê Oupa Magashula, die voormalige kommissaris van die Suid-Afrikaanse Inkomstediens (SAID), en Ivan Pillay, voormalige adjunkkommissaris, het reeds voorleggings aan die NVG gelewer. “Na aanleiding van [hierdie voorleggings] het die NVG mnr. Gordhan deur sy regsverteenwoordigers, asook genl. [Berning] Ntlemeza, die hoof van die Valke, en mnr. Tom Monyane, SAID-kommissaris, genooi om ook voorleggings in hierdie verband te maak voor 17:00 op 18 Oktober 2016,” het die NVG gesê. Gordhan het verlede week in ŉ kort verklaring Shaun Abrahams, die NVG-hoof, se uitnodiging aan hom om ŉ voorlegging oor die bedrogaanklagte teen hom te maak, van die hand gewys. “Die hoofrede vir [Gordhan se] besluit is omdat hy nie vertroue het in [Abrahams] se vermoë of gewilligheid om hom ŉ regverdige verhoor te gee nie,” het sy regsverteenwoordigers gesê. Die NVG het gesê Abrahams sal die voorleggings wat deur Pillay en Magashula gemaak is, oorweeg voordat hy ŉ besluit oor die saak sal aankondig. Gordhan het Vrydag ŉ hofaansoek in reaksie daarop ingedien, wat wyd geag word as ŉ stryd in die regering vir die openbare beursie. Gordhan se hofaansoek versoek ŉ bevel dat hy nie verplig of by magte is om in te gryp in die besluit van vier groot banke maande gelede om die rekeninge van die welgestelde en polities verbinde Gupta-familie te sluit nie. Gordhan verwys in die hofstukke na ŉ dokument wat hy in Augustus van die Finansiële Intelligensie Sentrum (FIC) ontvang het met besonderhede oor “verdagte” transaksies van meer as R6,8 miljard wat Gupta-maatskappye tussen 2012 en Junie 2016 gedoen het.